《碧筒饮，次胡丞韵二首 其二》
元代·张昱

花外风来香满湖，折荷举酒笑相呼。自来四明有狂客，除却高阳非酒徒。

饮处有情丝不断，折时多刺手难扶。豪家玉斗虽云贵，有此尊前风致无？

作者简介：元明间庐陵人，字光弼，号一笑居士，又号可闲老人。历官江浙行省左、右司员外郎，行枢密院判官。晚居西湖寿安坊，屋破无力修理。明太祖征至京，厚赐遣还。卒年八十三。有《庐陵集》。